Привредна комора Србије и Развојна агенција Србије, у складу са Правилником о организацији наступа домаћих привредника на међународним сајмовима број: 110-00-1/2016-01, донетим 25.11.2016. године од стране Управног одбора Развојна агенција Србије, заједнички објављују

**ЈАВНИ ПОЗИВ ЗА УЧЕШЋЕ**

**НА МЕЂУНАРОДНОМ САЈМУ ГРАЂЕВИНСКЕ ИНДУСТРИЈЕ**

**„MOSBUILD“ 2018, МОСКВА, РУСКА ФЕДЕРАЦИЈА**

Привредна комора Србије и Развојна агенција Србије организују наступ српских привредника у оквиру националног штанда Србије на предстојећем 24.-ом међународном сајму грађевинске индустрије „MOSBUILD“ који ће се одржати у Москви, Руска Федерација, у периоду од 3. до 6. априла 2018. године.

Сајам [„MOSBUILD“](http://www.worldbuild-moscow.ru/en-GB) је највећи сајам грађевине и опремања у Русији и региону, а спада и међу водеће сајмове из ове индустрије у свету. У 2017. години, своје производе и услуге је представило око 1.200 компанија, из 40 земаља. Сајам је посетило око 65.000 професионалаца из области грађевине и опремања. Преко 60% посетилаца чини највиши менаџмент компанија, док су остатак руководиоци појединачних сектора и стручњаци у појединим областима ове индустрије. „MOSBUILD“ на једном месту спаја произвођаче, добављаче, дистрибутере, малопродајне ланце, архитекте, и дизајнере из Русије и целог света.

Од 2017. године, сајам „MOSBUILD“ постаје део WorldBuild концепта, а излагачима се пружа могућност коришћења бесплатне онлајн платформе [WorldBuild365](https://www.worldbuild365.com/tradeShowConnect/656/MosBuild%202017) преко које могу своје производе и услуге да представе купцима и дистрибутерима из целог света.

На сајму [„MOSBUILD“](http://www.worldbuild-moscow.ru/en-GB) Србија се представља са својим производима и услугама у **павиљону 7** на националном штанду површине 130m2.

Трошкове закупа простора и изградње штанда сносе организатори, док излагачи сносе трошкове партиципације за учешће излагача у трошковима наступа на сајму у оквиру националног штанда у износу од **2.500,00 евра** у динарској противвредности по средњем курсу Народне банке Србије на дан издавања профактуре.

Излагачи самостално сносе трошкове пута, смештаја и транспорта експоната.

Право на учешће на сајму у оквиру националног штанда имају привредна друштва, предузетници и пословна удружења регистрована у Републици Србији која послују у области грађевинске индустрије.

Попуњена, потписана, оверена и скенирана пријава као и скенирано Уверење Пореске управе Министарства финансија о измирењу доспелих пореза примаће се **до уторка 12. децембра 2017. године, до 16 часова**, а шаљу се електронском поштом на e-mail: [jelena.savic@pks.rs](mailto:jelena.savic@pks.rs) и [jovanka.calina@pks.rs](mailto:jovanka.calina@pks.rs).

Оригинал уверење Пореске управе Министарства финансија о измирењу доспелих пореза и доприноса, заједно са попуњеном, потписаном и овереном пријавом неопходно је послати поштом на адресу: **Привредна комора Србије, ул. Ресавска 13-15, 11000 Београд, са назнаком: Центар за међународну промоцију, за Јованку Ћалина.**

У случају да се на јавни позив пријави мање од 5 привредних субјеката организатори задржавају право да без икаквих последица откаже наступ. У оквиру националног штанда може да излаже највише 13 излагача. У случају пријављивања већег броја учесника предност у рангирању ће зависити од:

* висине оствареног извоза у претходној години,
* успешности наступа на претходним сајмовима у организацији Коморе или Агенције,
* броја наступа на сајму у организацији Коморе или Агенције,
* постојања новог дизајнерског решења, новог производа, производног процеса и сл,
* времена подношења пријаве

Испуњеност услова и избор излагача утврђују организатори у складу са Правилима о учествовању на сајму.

За све неопходне информације, можете контактирати представника Привредне коморе Србије – Јелену С. Милеуснић на 011/41-49-446.